# AUSTRIA 18.-24.08.2018

## 18.08.

## Innviertel Surspeck- knödeli õpituba

Saabudes Altheimi, ootas meid ees suurepärane perekond Jenichl´ite talu, kus saime ülevaate talu tegevustest ja knödlitest – Austria rahvustoidust. Oli põnev avastada midagi täiesti uut, valmistada knödlite õpitoa raames ka ise neid. Aastas käib õpitoas keskmiselt 90 bussitäit huvilisi, kes kõik saavad ise knödleid valmistada. Knödlid valmistatakse erinevate sisudega. Ettevõte ise on toiminud juba 21 aastat, talu on toiminud 10 aastat ja knödli õpituba on avatud 5 aastat. Peale õpituba ootas meid ees ringkäik talu majapidamises. Tutvusime suurte valgete sigade elu-oluga. Kokku on talus aastas keskmiselt 80-90 siga, kes ostetakse 2-kuustena sisse (siis on suremuse % imeväike) ja kasvatatakse 6-7 kuud. Selle ajaga on sigadel kaalu u 350 kg.

Liha kilo on keskmiselt 8 euri. Samas on ka pood, kus müüakse oma ja teiste kohalike toodangut nt. liha, makarone, leiba, juustu, vürtsi ja vorsti. Selline koostöö teiste ettevõtetega toimib peremehe sõnul väga hästi. Peale ringkäiku proovisime omavalmistatud knödleid. Sisu oli kõigil erinev. Kindlasti ei ole see selline toit, mida iga päev sööks:).

Peale õpituba sõitsime puukroonide teele. Austria on oma erakordsete vaadete ja mägede iluga kindlasti üks ilusamaid paiku. Lillede rohkus on kõikjal, kuhu vaatad.

## Baumkronweg- puukroonide tee

Tegemist oli LEADER projektiga. Puukroonide tee oli sama piirkonna kohaliku inimese mõte ja 10 inimese ettevõtmine. Algul tundus mõte puukroonide teest kõigile teostamatu ja mõttetu. Moodustati ühistu, peale pikki läbirääkimisi vallaga tehti projekt ja saadi 80% toetust. Kõik raha, mis teeniti, kasutati edasisteks projektideks. 2005. aastal juunist oktoobrini oli külastajaid juba 180 000. Puukroonide teel on 3 erinevat tasandit: I osa on 10 m kõrgusel, II osa on madalamal ja III osa on 25 m kõrgusel. Seal käivad aastaringselt kooliõpilased õppimas bioloogiat (linnud, loomad, taimed). Viimase puukroonide tee osa moodustab restoran, hotell ja pood. Restoran on eraldi haru, mis ei kuulu ühistu juurde, puukroonide tee idee algataja, talunik, peab seda ise. Kogu aasta vältel on hotelli täituvus pea 100%. Toad on ehitatud puude latvadesse. Kogu tee läbimiseks võib kuluda 10 minutist kuni 1 tunnini ja rohkemgi. See on kõige pikem tee puulatvades, mis üldse kunagi tehtud on.

## 19.08

## Sageder-Lugeri peretalu külastus

Jõuame Sageder-Lugeri peretallu. Meid tervitab ja võtab vastu taluperemees, kes kutsub enda juurde 2 vabatahtlikku, kelleks on Jaak ja Janne. Neile pannakse pähe mütsid, suurte kraedega, ja siis toob peremees ühe kuke ja kana ning paneb nad neile pähe istuma. Kukk ja kana tunnevad end suurepäraselt ning Jaak lubab, et hakkab sama tegema oma lammastega. Tutvume talumuuseumiga, mis on endise elumaja kahel korrusel. Kõrval asub 1820. aastal ehitatud vesiveski jõul töötav saekaater, mis töötas veel isegi 90ndatel aastatel. Peremees on kokku kogunud hulga tööriistu. Ukse kõrval seinal ja ka laes on tohutu hulk visiitkaarte, mis on külastajate poolt sinna jäetud, jätame meiegi. Peremees näitas meile forellitsirkust, mis iseenesest on pisike atraktsioon, veerandtunnine näitemäng päris elus forellidega, kes mängivad jalgpalli. Kuid olulisem on see, mis on forellitsirkuse ümber. Esiteks lugu forellitsirkuse loomisest pärast II maailmasõda ja selle pärandumisest tänaseni. Teiseks tsirkuse väljamõtleja majamuuseum. Kogu kompleks on ehe näide sellest, et muljet jätva vaatamisväärsuse loomiseks ei ole tarvis maailma kõrgeimat juga või suurimat elevanti. Piisab, kui on karismaatilised inimesed ja julged ideed.

## Mühlviertleri talu

Liikusime mööda Doonau kallast Mühlviertleri, kus ennelõunal külastasime kohalikku talumajapidamist, kus peamiseks tegevusalaks oli õnnelike aashanede (mardihanede) pidamine. Kevadel võetakse tallu u 450 hanetibu, mis maksavad 4.80 tk. Kasvatatakse suve jooksul lahtiselt aasal. Näha saime nii hanede pidamistingimusi, hanede tapamaja, kui ka sulgede eemaldamise mehhanisme. Meie reisiseltskonna kiire arvutuse kohaselt ei ole tegemist kuigi tulusa ettevõtmisega. Lihakeha kaalub 5-6 kg, hinnaks 11 euri/kg ja elus täiskasvanud hani 40-60 euri. Sulgede võtmiseks on soetatud spetsiaalne masin, mis puhastab ühe hane 3 minutiga, seejärel lähevad vahavanni, et eemaldada udusuled. Ühe tunniga puhastatakse 10 hane otsast lõpuni. Kogu hooajal kulub hanedele 18 tonni sööta ja 1 000 € on kulu ühes kuus. Veel on talus 20 Simmentali tõugu lehma, kelle väljalüps on 6000-7000 liitrit aastas. Piimaliitrist makstakse 38 senti. Talul on maad 37 ha, millest haritavat on 9 ha. Lisaks hanedele peeti talus veel piimalehmi ja pulle, kelle eluoluga samuti põgusalt tutvuda saime.

## Sauwaldi panoraamtee

Päeva jooksul kulgesime mööda Sauwaldi panoraamteed, mis on loodud LEADER projekti raames. Tähistatud teekonna jooksul on parima vaatega kohtatesse püstitatud kunstiteosed, et meelitada turiste ja pöörata tähelepanu vaadetele, mis kohalikele nii igapäevane. Maastik on võrratu, eemal mäed ja Doonau, kõikjal on väga korralik märgistus ja teeviidad. Taamal on Baierimaa metsad. Vastu sõidab roheline vana traktor, mis ei lähe mitte tööle, vaid omasuguste kokkutulekule, kuna austerlased on päris pöörased traktorite järgi.

## Weinbergi loss

Lossi on esmamainitud aastal 1274. Tegemist on kõrgele kivimassivile ehitatud ja stateegilise asukohaga lossiga ja mis oli ka keskajal ajalooline kaubatee punkt. Täitnud ka kaitse ülesannet oma kõrge välismüüriga. Lossi on mitmel korral renoveeritud ja ümber ehitatud. Tänapäeval toimiv muuseumi, ürituste korraldamise koha ja erinevate muusikaprogrammide ja laagrite toimumise kohana.

## Freistadt

Lõunasöögile järgnes pikem bussisõit ööbimiskohta Freistadtis. Päeva lõpetas jalutuskäik vanalinnas, mida juhtis ajastutruu linnavaht. Linnavaht jutustas omaaegsest linna eluolust, juhtis meie tähelepanu erinevatele linna ehituslikele aspektidele ja andis põhjaliku ülevaate linna ajaloost ja kujunemisest.

## 20.08.2018

## Mosti muuseum ja Obst-Hügellandi looduspark

Esimene peatus oli Mosti siidrimuuseumis, kus teise korruse põrand ja tööriistade riiulid olid LEADER projekti toel uuendatud. Tootmises on neil õuna, pirni ja õuna-pirni siider. Tooraine saadakse Obst-Hügellandi looduspargist ning ümberkaudsete elanike käest kokku ostes. Korraliku viljasaagi tagamiseks tegeletakse mingil määral ka mesindusega.

## Schlierbachi klooster, klaasi- ja juustukoda

Külastasime St. Marienkirches Schlierbachi kloostri klaasi- ja juustukoda. Juustukoda sai alguse 1924. aastal ning nüüdseks toodab 12 erinevat juustu, millega on nad täna pehme juustu turuliidrid. Klaasikojas tegelevad nad värvilise klaasiga. Kloostris tegutseb ka kool, kus kohalikud lapsed õpivad.

## Saltzburg

Teekond viis Salzburgi, kus esimene peatus oli loomulikult Mirabelli palee ja sealne aed, kus on aastal 1965 filmitud „Helisev muusika“.

## 21.08.2018

## Kehlsteinhausi külastus

Käisime nn kotkapesas, mis asus Schönaus 1834 meetri kõrgusel ja oli ehitatud Hitlerile viiekümnendaks sünnipäevaks. Enamusele jättis see vägeva elamuse. Ehitus näitab kui võimas oli Saksa riik kui selline, ehitus nii rasketes tingimustes valmis nii kiiresti. Siiani töötab suurepäraselt lift, millega on sõitnud enamus kolmanda reichi juhtkonnast. Majas sees oli kamin, mis oli Mussolini kingitus Hitlerile, valmistatud marmorist. Vägev ehitus!

## Königssee järve piirkond

Sõitsime Königssee järvel elektrimootoriga töötaval laeval. Sügav mägijärv, mille vesi on joogivee puhtusega. Kuulasime, kuidas kajab trompet mägedes, oli vägev ja aukartustavaldav tunne. Järves elavad mägiforell, paalia, haug ja ahven. Järve teises otsas asub üksik kirik ja kalurimaja, kellel ainsana on õigus järves kala püüda. Seal pakutakse väikeses söögikohas suitsukala turistidele. Oli väga maitsev.

Berchtesgadeni soolakaevandus
Külastasime kaevandust, mis asus Kotkapesa ja Königssee vahetus läheduses. Kaevandus loodi aastal 1517 ja soola leidub seal kuni 300 m sügavuseni. Tänapäeval töötab muuseumina. Kaevandati nn märja meetodiga, sool saadi kätte vee abil ja soola lahustumisel vees. Vesi pumbati maa peale ja eraldati sool. Eriliselt jäid meelde tööliste maa-alla minekuks liurennid ja maa-alusel soolajärvel parvega sõitmine. Väga huvitav moodus ettevõtte ajalugu ja tootmislugu külastajatele jutustada.

## 22.08.2018

## Leogangi kaevandusmuuseum

Külastasime Leogangi kaevandusmuuseumi, kus on kunagi kaevandatud mineraale: peamiselt hõbedat, vaske, niklit, tina, koobaltit. Kaevandama hakati selles piirkonnas 14. sajandil, praegu asub seal muuseum. Temperatuur maa all on stabiilselt 9 kraadi. Töö kaevanduses oli väga raske, töötama hakkasid juba 6-aastased poisid (sorteerisid maa peal mineraale), 12-aastased hakkasid tööle maa all ning said selle eest ka palka. Toestamiseks kasutati männipuud, kärusid vedasid koerad. Kaevurid läksid tööle pimedas, kiivreid ei kasutatud, käidi paljajalu. Töölised ei kasvanud väga pikaks, sest neid vaevas vitamiini- ja valgusepuudus. Puhata sai ainult pühapäeviti ning kristlikel pühadel. Kui kaevur juhtus surma saama, siis sai naine veidi pensioni, lähiajal naine uuesti abielluda ei tohtinud. Korraga töötas kaevanduses umbes 400 meest, naisi kaevandama ei lubatud.

## Jakobskreutz

Järgmine peatuskoht oli Buchensteinwandi mäel asuv 29,6 m kõrgune Jakobskreutz. See on ristikujuline multifunktsionaalne merepinnast 1456 m kõrgusel asuv hoone, mis pakub 360-kraadist vaadet Alpidele. Vaateplatvorm asub 19 meetri kõrgusel ning katuseplatvorm 28 m kõrgusel. Hoones asuvad koosolekusaalid.

## Josef Macki õlitehas

Josef Macki õlitehas on omataoliste seas maailma vanim. Ettevõte toodab mägimänni, kuuse, nulu jm eeterlike õlisid ja ekstrakte. Puud tuuakse kohale mägedest, seejärel tükeldatakse ning aurutatakse õlid välja. Umbes 400 kg toormaterjalist saab 1 l õli. Protsess võtab aega ühe päeva. Ettevõttel endal metsa pole, toormaterjali ostavad sisse, jäägid lähevad põllule väetiseks või kütteks. Mägimännilt lõigatakse maha vaid 80 cm-1 m ning see kasvab tagasi umbes 10 aastat. Toodangut müüakse kosmeetikafirmadele, raviasutustele jms. Tehase juures asus ka pood, kus müüdi eeterlikke õlisid, kosmeetikat jms.

## Wilde Käser juustukoda

Pereettevõte, mis tegutses enne juustutootmisega mägedes, kuid 8 aastat tagasi ehitati korralik juustukoda, kus saab ka turiste vastu võtta ning tootmist tutvustada. Juustutootmisega tegeleb mees, naine tegeleb korraldusliku poolega. Korraga töötlevad 1400 l piima, millest saab umbes 700 juustu. On ettevõtte arendamiseks saanud ka LEADER toetust. Juustutegemiseks vajalik piim ostetakse sisse, kasutavad ainult heinaga söödetud lehmade piima. Juustud valmivad umbes 14 päeva. Samas hoones asub väike restoran ning kohalike toodete pood, kus müüakse ka ümberkaudsete talunike ja ettevõtete tooteid.
Juustukojas kohtusime kohaliku LEADER tegevusgrupi juhi Stefan Niedermoseriga, kes rääkis meile grupi tegemistest, mille võib jagada üldjoontes kolmeks: majandus, sotsiaalteemad ning turism. Piirkonnas käib umbes 1,5 milj turisti aastas. Turism annab sissetulekutest umbes 20%. Majutusettevõtted peavad kohalikule omavalitsusele maksma 1,50 € ööbimise pealt. Ettevõtjad saavad toetust taotleda 30-40% ning MTÜ-d maksimaalselt 70%. Kuna maastik on mägine, on maa väga hinnas (elamumaa maksab umbes 500 €/m2). Talud on üldjuhul väikesed, keskmiselt 30 looma, 200 looma on juba väga suur farm. Paljud talunikud käivad ka mujal tööl. Töötust piirkonnas peaaegu ei ole. Kohalik tegevusgrupp tegeleb ka muude programmidega (Interreg, Erasmus+ jm). Kasutavad multifonde.

## 23.08.2018

## Wipptali mesilaste projekt

Tutvusime „Õitsva ja sumiseva Wipptaliga“, mis asub 1440 meetrit üle merepinna ja kus elab 400 eri liiki metsmesilasi. Siin käib suvel väga palju matkajaid ja talvel suusatajaid. Tegemist on keskkonnaprojektiga, mis tegutseb 2016. aastast ja mille maksumuseks on 65 000 €. Sellest 20 000-30 000 € materjalid ja koolitused 10 000-15 000 €. Projekti rahastas 70% ulatuses LEADER-programm ja 30% kohalik omavalitsus. Projekti eesmärk on uurida metsmesilaste elu, kuna nendest teatakse väga vähe. Projekti kuulub 3 päevane programm kõigi Wipptali koolide koolilastele, kes osalevad neljas erinevas vanusegrupis (3-6 klass). Lastele see projekt väga meeldib, sest metsmesilased on sõbralikud ja ei nõela ning nad nimetavad seda SUPER projektiks. Pakuvad koolitusprogrammi ka täiskasvanutele, mis kestab 15 päeva. Kaasatud on teadlased, kes teevad kindlaks, mis liikidega on tegu. Nad püüavad aru saada, mida mesilased vajavad ja kuidas nende elu paremaks muuta. Ohuks metsmesilastele on tavalised mesilased, kes on tugevamad ja elujõulisemad. Projekt tekkis olemasolevale looduskaitsealale, kus on väga suur taimede ja puude liigirikkus, mida metsmesilased väga vajavad (erinevad mesilaste liigid vajavad erinevaid taimi). Erinevalt tavalistest mesilastest, elavad metsmesilased üksikult. Mett nad ei tooda ja ise nad ka mett ei vaja. Õietolmu koguvad nad iseenda toiduks. Lendavad lühikest aega (3 - 6 nädalat), vahemikus märts-aprill kuni september-oktoober. Liigiti sõltub see sellest, millal õitsevad neile sobivad taimed. Saime ka ise aasalt mestmesilasi vastavasse plastpurgikesse püüda ja neid lähemalt uurida.

## Innsbruck

Innsbruck on Tirooli pealinn Lääne-[Austrias](https://et.wikipedia.org/wiki/Austria), suuruselt viies linn Austrias. Asub Inni jõe orus kõrgete mägede vahel, põhjas nn [Karwendeli](https://et.wikipedia.org/wiki/Karwendel%22%20%5Co%20%22Karwendel) Alpide põhjaahelik ([Hafelekarspitze](https://et.wikipedia.org/w/index.php?title=Hafelekarspitze&action=edit&redlink=1" \o "Hafelekarspitze (pole veel kirjutatud)) 2334 m) ning lõunas [Patscherkofel](https://et.wikipedia.org/w/index.php?title=Patscherkofel&action=edit&redlink=1" \o "Patscherkofel (pole veel kirjutatud)) (2246 m) ja [Serles](https://et.wikipedia.org/w/index.php?title=Serles&action=edit&redlink=1" \o "Serles (pole veel kirjutatud)) (2718 m). Linn on 580 meetrit merepinnast kõrgemal. Innsbruck on rahvusvaheliselt tuntud talispordikeskus ning võõrustas [1964.](https://et.wikipedia.org/wiki/1964._aasta_taliol%C3%BCmpiam%C3%A4ngud) ja [1976. aastal taliolümpiamänge](https://et.wikipedia.org/wiki/1976._aasta_taliol%C3%BCmpiam%C3%A4ngud), samuti [1984.](https://et.wikipedia.org/w/index.php?title=1984._aasta_taliparaol%C3%BCmpiam%C3%A4ngud&action=edit&redlink=1) ja [1988. aasta taliparaolümpiamänge](https://et.wikipedia.org/w/index.php?title=1988._aasta_taliparaol%C3%BCmpiam%C3%A4ngud&action=edit&redlink=1). Innsbruck võõrustas 2012. aastal ka esimesi [noorte taliolümpiamänge](https://et.wikipedia.org/wiki/2012._aasta_noorte_taliol%C3%BCmpiam%C3%A4ngud). Nimi tähendab "Inni silda". Tutvusime vanalinnaga ja nägime vanalinna vaatamisväärsusi nt. „Kuldne katus“ ja Helblinghaus, Vana Inni sild, Maximiliani kenotaaf, Mustad mehed. Kuna käes oli reisi eelviimane päev, saime mõne tunni vaba aega, et veidi poode külastada ja kodustele suveniire osta!

## 24.08.2019

## Innsbrucki turg

Külastasime Innsbrucki turgu. Turu näol oli tegu ühe pika hoonega, mis ei olnud vaheseintega sektsioneeritud. Eripäraks Eesti turuga võrreldes oli tootesortiment seinast seina, alates kingsepatöökojast, liha, kala, lillede, puuviljade, juurviljade müüjateni. Loomulikult oli ka toitlustuskoht/kohvik.

## Swarowsky kristallimaailm

Kristallide väljapanekud koosnesid 15 eraldiseisvast saalist, mille lõpus oli pood. Väljapanekul olid kõrvuti maailma suurim lihvitud kristall, 62 kg, millel on 100 tahku. Oma parameetritega on antud kristall Guinnessi rekordite raamatus. Kõrval oli väikseim kristall 0,7 mm ja 17 tahku (seda oli võimalik läbi luubi vaadelda). Suurim kristall oli käsitsi lihvitud, väiksem masinaga. Kristallimaailm avati 1995. aastal. Ettevõte ise on töötanud üle 100 aasta. Swarovski giidi sõnul peaks külastaja tunnetama kristallimaailmas uut reaalsust. Olid esindatud eelmise sajandi kuulsaimate kunstnike tööd alates Dalist. Oli täiesti eriline kristallsein kogu maailmas 11 meetrit kõrge ja 42 meetrit pikk, raskuseks 12 tonni lihvitud kristalle.

Swarovsky ajaloost: Tšehhi juut hr Swarowsky on pärit Böömimaalt 20 km Poola piirist. Swarovsky isa oli klaasilõikaja. Poeg omandas oskused isa kõrvalt. 1892. aastal patendeeris ta elektrilise lõikamise masina, sellest arenes edasi ‘kristalli’ tööstusharu. Võtmeelement Swarovsky kristalli puhul on materjali lõikamises. 1895 leidis Swarovsky kaks investorit, kes finantseerisid arengut. Nii Swarovski ettevõttele alus pandi. 1898 kasutati esimest korda Edelwaissi logo firmamärgina. 1909 avastati türoliit, mis tõi poleerimise erinevad vormid, millega töödeldes tagati sarnasus kristallile. 1935. aastal loodi optika haru.
Hetkel töötab ettevõtes (ettevõtete grupis) 32 000 töötajat, Ettevõttel on ca 2 800 kauplust 170 riigis. 2016. aasta käive oli 2,6 miljardit eurot. Swarowski kristalli näol on tegu hästi lihvitud kvaliteetse klaasiga, millele annab väärtuse hästi turundatud kaubamärk. Õppekoht: kui teha kvaliteetne toode ja seda hästi turundada, on võimalik selle eest korraliku marginaalilisa küsida.

Austria jättis unustamatu mulje ja seda suures osas tänu giidile Merle Vallile.

Kokkuvõtvalt saime näha mitmeid erinevaid talusid, mõista nende toidukultuuri, selle kujunemist ja toimimist tänapäeval. Ettevõtluse põhimõtteid ja traditsioonide hoidmist ja kasutamist tänapäeva ettevõtluse arendamisel.